มาโกะ โคมูโระ

**มาโกะ โคมูโระ** () เธอเคยดำรงฐานันดร "ไนชินโน" หรือเจ้าหญิงชั้นเอกแห่งราชวงศ์ญี่ปุ่น 

นามเดิมของเธอ คือ **เจ้าหญิงมาโกะ** (ญี่ปุ่น: 眞子内親王殿下; โรมาจิ: *Mako Naishinnō* *Denka*; อังกฤษ; Her Imperial Highness Princess Mako) ซึ่งเธอลาออกจากฐานันดรแห่งราชวงศ์ญี่ปุ่น เพื่อเสกสมรสกับนายเค โคมูโระ เมื่อวันที่ 26 ตุลาคม พ.ศ. 2564

มาโกะ โคมูโระ เป็นธิดาในเจ้าชายฟูมิฮิโตะ พระยุพราชกับเจ้าหญิงคิโกะ พระชายาฯ 

เธอมีศักดิ์เป็นหลานสาว (ธิดาของพระราชอนุชา) ของสมเด็จพระจักรพรรดินารูฮิโตะ และมีศักดิ์เป็นหลานสาว (ธิดาของพระราชโอรส) ของสมเด็จพระจักรพรรดิอากิฮิโตะ  

## เจ้าหญิงมาโกะ
### การประสูติ
วันที่ 23 ตุลาคม พ.ศ. 2534 เจ้าหญิงอากิชิโนะได้ประสูติพระธิดา ณ โรงพยาบาลสำนักพระราชวัง () กรุงโตเกียว ซึ่งถือว่าเป็นบุตรพระองค์แรกในเจ้าชายอากิชิโนะกับเจ้าหญิงอากิชิโนะ และเป็นพระราชนัดดาพระองค์แรกในสมเด็จพระจักรพรรดิอากิฮิโตะ

ทรงมีพระขนิษฐา 1 พระองค์ คือ เจ้าหญิงคาโกะ และพระอนุชา 1 พระองค์ คือ เจ้าชายฮิซาฮิโตะ ตามลำดับ
thumb|310x310px|บาร์บาร่า บุช ภรรยาอดีตประธานาธิบดีจอร์ช บุช สหรัฐอเมริกา ถวายการอุ้มเจ้าหญิงมาโกะ เมื่อ พ.ศ. 2535
วันที่ 29 ตุลาคม พ.ศ. 2534 มีการจัดพิธีเฉลิมพระนาม (命名の儀) ซึ่งเป็นธรรมเนียมราชสำนักที่จัดหลังจากการประสูติประมาณ 7 วัน ในพิธีนี้จะมีการตั้งพระนามและกำหนดสัญลักษณ์ประจำพระองค์ แต่เนื่องด้วยพระองค์ไม่ใช่พระราชธิดาในจักรพรรดิหรือมกุฎราชกุมาร แต่เป็นพระธิดาของเจ้าชายในราชวงศ์ (ณ ขณะนั้น) จึงทำให้พระนามถูกตั้งโดยพระชนกแทนที่จะเป็นจักรพรรดิ และไม่ได้รับพระราชทานพระนาม "โกโชโง"

พระชนกและพระชนนีทรงร่วมกันตั้งพระนามพระธิดาว่า "มาโกะ" (眞子) ด้วยความปรารถนาให้ใช้ชีวิตอย่างเป็นธรรมชาติ โดยไม่เสแสร้ง ไม่แต่งเติม และไม่สูญเสียความเป็นตัวเองโดยกำเนิด

ณ วันประสูติ พระองค์ทรงเป็นพระราชนัดดาในสมเด็จพระจักรพรรดิอากิฮิโตะ จึงทำให้พระองค์ดำรงฐานันดร ไนชินโน" หรือเจ้าหญิงชั้นเอกแห่งราชวงศ์ญี่ปุ่น ตั้งแต่แรกประสูติ ตามกฎหมายราชวงศ์ญี่ปุ่น มาตราที่ 6 

อีกทั้งมีการกำหนดสัญลักษณ์ประจำพระองค์ เป็นดอกพวงร้อย (モッコウバラ)

### การศึกษา
* เดือนเมษายน พ.ศ. 2541 ทรงเข้าพิธีเข้ารับการศึกษาระดับชั้นประถมศึกษา ที่โรงเรียนประถมศึกษากาคุชูอิน ()
* วันที่ 18 มีนาคม พ.ศ. 2547 ทรงเข้าพิธีสำเร็จการศึกษาระดับชั้นประถมศึกษา
* วันที่ 6 เมษายน พ.ศ. 2547 ทรงเข้าเข้าพิธีเข้ารับการศึกษาระดับชั้นมัธยมศึกษาตอนต้น โรงเรียนมัธยมหญิงกากูชูอิน ()
* วันที่ 3 - 16 สิงหาคม พ.ศ. 2549 ในช่วงปิดเทอมฤดูร้อน ทรงไปพักอาศัยที่โฮมสเตย์ กรุงเวียนนา ประเทศออสเตรียleft|thumb|310x310px|ราชวงศ์สาขาอากิชิโนะ เมื่อ พ.ศ. 2545
* วันที่ 22 มีนาคม พ.ศ. 2550 ทรงเข้าพิธีสำเร็จการศึกษาระดับชั้นมัธยมศึกษาตอนต้น 
* เดือน เมษายน พ.ศ. 2550 ทรงเข้าพิธีเข้ารับการศึกษาระดับชั้นมัธยมศึกษาตอนปลาย โรงเรียนมัธยมหญิงกากูชูอิน ()
* วันที่ 2 มีนาคม พ.ศ. 2553 ทรงเข้าพิธีสำเร็จการศึกษาระดับชั้นมัธยมศึกษาตอนปลาย
* วันที่ 2 เมษายน พ.ศ. 2553 ทรงเข้าพิธีเข้ารับการศึกษาระดับปริญญาตรี สาขาศิลปะและวิทยาศาสตร์ วิทยาลัยศิลปศาสตร์ มหาวิทยาลัยนานาชาติคริสเตียน (ICU)
* วันที่ 4 กรกฎาคม - 15 สิงหาคม พ.ศ. 2553 ทรงเข้าร่วมโปรแกรมการศึกษาภาษาอังกฤษเป็นระยะเวลาหนึ่งเดือน ณ ยูนิเวอร์ซิตีคอลเลจดับลิน กรุงดับลิน ประเทศไอร์แลนด์
* วันที่ 24 สิงหาคม พ.ศ. 2555 - 1 กรกฎาคม พ.ศ. 2556 ทรงเข้าโปรแกรมนักศึกษาแลกเปลี่ยนสาขาประวัติศาสตร์ศิลป์วิทยา มหาวิทยาลัยเอดินบะระ สหราชอาณาจักร 
* วิทยานิพนธ์ระดับปริญญาตรีของพระองค์มีชื่อว่า 明治時代における神話画の誕生、発展、そして葛藤 (การกำเนิด พัฒนาการ และความขัดแย้งของภาพเขียนเทพปกรณัมในสมัยเมจิ) ซึ่งเป็นการวิเคราะห์เหตุผลที่ว่าทำไมภาพวาดที่ใช้เทพปกรณัมญี่ปุ่นเป็นแรงบันดาลใจ ถึงถูกสร้างขึ้นในช่วงสมัยเมจิเป็นส่วนใหญ่
* วันที่ 26 มีนาคม พ.ศ. 2557 ทรงเข้าพิธีสำเร็จการศึกษาระดับปริญญาตรีที่มหาวิทยาลัยนานาชาติคริสเตียน (ICU)
* วันที่ 17 กันยายน พ.ศ. 2557 ทรงศึกษาต่อระดับปริญญาโท สาขาพิพิธภัณฑ์วิทยา มหาวิทยาลัยเลสเตอร์ สหราชอาณาจักร
* ทรงเข้าฝึกงานเป็นเวลา 8 สัปดาห์ตามหลักสูตร ที่พิพิธภัณฑ์และห้องแสดงงานศิลปะเฮอร์เบิร์ต (Herbert Art Gallery and Museum) และทรงทำวิจัยที่พิพิธภัณฑ์และห้องแสดงงานศิลปะเลสเตอร์ (Leicester Museum & Art Gallery)
* thumb|310x310px|ราชวงศ์สาขาอากิชิโนะ เมื่อ พ.ศ. 2563วิทยานิพนธ์ระดับปริญญาโทของพระองค์มีชื่อว่า 博物館におけるオブジェクトの解釈の可能性 (ความเป็นไปได้ในการตีความวัตถุในพิพิธภัณฑ์) โดยใช้แบบจำลองสิ่งมีชีวิตในทะเลที่เรียกว่า "แก้วบรัชกา" (Blaschka) เป็นกรณีศึกษา ในการพูดถึงวิธีการจัดแสดงวัตถุในพิพิธภัณฑ์
* วันที่ 21 มกราคม พ.ศ. 2559 ทรงเข้าพิธีสำเร็จการศึกษาระดับปริญญาโทที่มหาวิทยาลัยเลสเตอร์
* เดือนกันยายน พ.ศ. 2559 ทรงเข้าศึกษาระดับชั้นปริญญาเอก หลักสูตรบัณฑิตวิทยาลัยศิลปะและวิทยาศาสตร์ มหาวิทยาลัยนานาชาติคริสเตียน (ICU) แต่ทรงไม่ได้ศึกษาต่อจนจบการศึกษา

### การบรรลุนิติภาวะ
วันที่ 23 ตุลาคม พ.ศ. 2554 เจ้าหญิงมาโกะทรงมีพระชนมายุครบ 20 ชัณษา ซึ่งถือว่าทรงบรรลุนิติภาวะตามประมวลกฎหมายแพ่งและพาณิชย์ของญี่ปุ่น โดยพระองค์ได้รับพระราชทานเครื่องราชอิสริยาภรณ์รัตนมงกุฎ ชั้นประถมาภรณ์ (มงกุฎดอกพอโลเนีย) จากสมเด็จพระจักรพรรดิอากิฮิโตะในงานพิธีบรรลุนิติภาวะ อีกทั้งมีงานแถลงข่าวการบรรลุนิติภาวะของพระองค์อย่างเป็นทางการต่อสื่อมวลชนครั้งแรก หลังจากผ่านพิธีบรรลุนิติภาวะแล้ว จะทรงมีส่วนร่วมในกิจกรรมของราชวงศ์อย่างเต็มพระองค์

### การเติบโตในบทบาทของสมาชิกราชวงศ์ญี่ปุ่น

#### งานพิธี
เจ้าหญิงมาโกะทรงตามเสด็จเจ้าชายอากิชิโนะ และเจ้าหญิงอากิชิโนะ เพื่อเข้าร่วมงานต่าง ๆ เช่น นิทรรศการ "ทูตแห่งราชวงศ์ถังและศิลปะแห่งราชวงศ์ถัง" ที่พิพิธภัณฑ์แห่งชาติโตเกียว (2548), ร่วมพิธี "โอกิฮิกิ" ที่ศาลเจ้าอิเซะ (2549)

#### การเยือนต่างประเทศ
* วันที่ 21 กรกฎาคม - 4 สิงหาคม พ.ศ. 2546 เจ้าหญิงมาโกะ ทรงตามเสด็จเจ้าชายอากิชิโนะ และเจ้าหญิงอากิชิโนะ เยือนประเทศไทยอย่างเป็นทางการ เพื่อร่วมถวายพระพรสมเด็จพระนางเจ้าสิริกิติ์ พระบรมราชินีนาถ เนื่องในพระราชพิธีเฉลิมพระชนมพรรษา 72 พรรษา ซึ่งถือเป็นการเสด็จเยือนต่างประเทศครั้งแรกของพระองค์ โดยเจ้าหญิงคาโกะดำเนินเสด็จด้วย
* วันที่ 13 - 25 สิงหาคม พ.ศ. 2550 ทรงตามเสด็จเจ้าชายอากิชิโนะ เยือนประเทศมาดากัสการ์ เพื่อทรงสำรวจธรรมชาติและวิจัยเกี่ยวกับสัตว์ปีก
* วันที่ 23 - 28 มีนาคม พ.ศ. 2553 ทรงตามเสด็จเจ้าชายอากิชิโนะ เยือนประเทศลาว เพื่อทรงเข้าร่วมพิธีเปิดพิพิธภัณฑ์เคลื่อนที่ของมหาวิทยาลัยโตเกียว

## พระกรณียกิจ
thumb|310x310px|เจ้าหญิงมาโกะ ในงานวันขึ้นปีใหม่ พ.ศ. 2562

### งานราชสำนัก
* ทรงตามเสด็จสมเด็จพระจักรพรรดิ และสมเด็จพระจักรพรรดินีออกมหาสมาคม เนื่องในวันขึ้นปีใหม่ และวันเฉลิมพระชนมพรรษาของสมเด็จพระจักรพรรดิ
* ทรงเข้าร่วมพิธี "อุตาไก ฮาจิเมะ" (歌会始) ซึ่งเป็นธรรมเนียมประจำปีในพระราชสำนัก โดยจะมีการร่วมกันขับร้องบทกวีในท่วงทำนองโบราณตามแบบแผนดั้งเดิมของญี่ปุ่น
* ทรงเข้าร่วมพิธี "โคโช ฮาจิเมะ" (講書始) เป็นพิธีที่จัดขึ้นทุกปีในเดือนมกราคม โดยสมเด็จพระจักรพรรดิและสมเด็จพระจักรพรรดินี พร้อมสมาชิกราชวงศ์ จะเสด็จออกรับฟังการบรรยายจากผู้ทรงคุณวุฒิในสาขาวิชามนุษยศาสตร์ สังคมศาสตร์ และวิทยาศาสตร์
* ทรงเข้าร่วมงานเลี้ยงพระกระยาอาหารค่ำ ณ พระราชวังอิมพีเรียล เพื่อเลี้ยงต้อนรับแขกระดับประเทศ
* ทรงปฏิบัติหน้าที่เป็นผู้ต้อนรับเอกอัครราชทูตประจำประเทศญี่ปุ่นจากประเทศต่าง ๆ ที่สนามล่านกเป็ดน้ำชินฮามะ สำนักพระราชวัง เมืองอิจิกาวะ จังหวัดชิบะ
* ทรงรับเสด็จและส่งเสด็จการเยือนต่างประเทศของสมเด็จพระจักรพรรดิ, สมเด็จพระจักรพรรดินี, เจ้าชายและเจ้าหญิงอากิชิโนะ
* ทรงเข้าร่วมงานเลี้ยงน้ำชาฤดูใบไม้ผลิและฤดูใบไม้ร่วง ซึ่งจัดโดยสมเด็จพระจักรพรรดิ เพื่อเลี้ยงต้อนรับแขกผู้มีเกียรติจากหลากหลายวงการในประเทศญี่ปุ่น ที่เขตพระราชฐานอากาซากะ () กรุงโตเกียว

#### งานเพื่อผู้พิการ
* ทรงเข้าร่วมพิธีเปิด "การแข่งขันการแสดงภาษามือระดับมัธยมปลายแห่งประเทศญี่ปุ่น" (พ.ศ. 2557, 2560) ซึ่งพระองค์ทรงกล่าวสุนทรพจน์ในพิธีเปิดโดยใช้ภาษามือ

#### งานด้านพิพิธภัณฑ์

* พ.ศ. 2559 ทรงทำงานนอกเวลาเป็นนักวิจัยรับเชิญที่พิพิธภัณฑ์รวมวัฒนธรรมทางการศึกษาเจพีทาวเวอร์ "อินเตอร์มิเดียเทค" เขตโยชิดะ กรุงโตเกียว โดยทรงทำงานสัปดาห์ละ 2 วัน
* พ.ศ. 2559 ทรงเป็นนักวิจัยพิเศษที่พิพิธภัณฑ์มหาวิทยาลัยโตเกียว (東京大学総合研究博物館) ซึ่งทรงผ่านกระบวนการสรรหาของภาครัฐ โดยพระองค์ทำงานสัปดาห์ละ 3 วัน และทรงได้รับเงินเดือนจากการทรงงานนี้ด้วย

#### การเยือนต่างประเทศ
[thumb|เจ้าหญิงมาโกะขณะเสด็จเยือน[ประเทศเอลซัลวาดอร์ เมื่อ พ.ศ. 2558|320x320px]]

#### [[ไฟล์:Flag_of_El_Salvador.svg|25x25px|Flag of El Salvador]] [[ประเทศเอลซัลวาดอร์|เอลซัลวาดอร์]]

#### [[ไฟล์:Flag_of_Honduras_(1949–2022).svg|25x25px|Flag of Honduras (1949–2022)]] [[ประเทศฮอนดูรัส|ฮอนดูรัส]]
* วันที่ 2 - 12 ธันวาคม พ.ศ. 2558 เสด็จเยือนเพื่อส่งเสริมความสัมพันธ์ระหว่างประเทศ ในโอกาสครบรอบ 80 ปีความสัมพันธ์ทางการทูต ซึ่งเป็นการเยือนต่างประเทศในงานทางการโดยพระองค์เองเป็นครั้งแรก

alt=Flag of Paraguay|left|25x25px|

#### [[ประเทศปารากวัย|ปารากวัย]]
* วันที่ 6 - 16 กันยายน พ.ศ. 2559 เสด็จเยือนเพื่อส่งเสริมความสัมพันธ์ระหว่างประเทศ ในโอกาสครบรอบ 80 ปีของการอพยพของชาวญี่ปุ่น

alt=Flag of Bhutan|left|25x25px

#### [[ประเทศภูฏาน|ภูฏาน]]
* วันที่ 31 พฤษภาคม - 8 มิถุนายน พ.ศ. 2560 เสด็จเยือนเพื่อส่งเสริมความสัมพันธ์ระหว่างประเทศ ตามคำเชิญของประเทศภูฏาน 

alt=ธงชาติฮังการี (ธงไตรรงค์สีแดง, ขาว, เขียว)|left|25x25px[thumb|เจ้าหญิงมาโกะขณะเสด็จเยือน[ประเทศภูฏานเมื่อ พ.ศ. 2560|320x320px]]

#### [[ประเทศฮังการี|ฮังการี]]
* วันที่ 19 - 23 สิงหาคม พ.ศ. 2560 ทรงตามเสด็จเจ้าชายอากิชิโนะ เพื่อทรงวิจัยเกี่ยวกับสัตว์ปีก

alt=Flag of Brazil|left|25x25px

#### [[ประเทศบราซิล|บราซิล]]
* วันที่ 17 - 31 กรกฎาคม พ.ศ. 2561 ทรงเยือนเพื่อส่งเสริมความสัมพันธ์ระหว่างประเทศ ในโอกาสครบรอบ 110 ปีของการอพยพของชาวญี่ปุ่น 

alt=Flag of Peru (state)|left|25x25px

#### [[ประเทศเปรู|เปรู]]

#### [[ไฟล์:Flag_of_Bolivia.svg|25x25px|Flag of Bolivia]] [[ประเทศโบลิเวีย|โบลิเวีย]]
* วันที่ 27 มิถุนายน - 6 กรกฎาคม พ.ศ. 2562 ทรงเยือนเพื่อส่งเสริมความสัมพันธ์ระหว่างประเทศ ในโอกาสครบรอบ 120 ปีของการอพยพของชาวญี่ปุ่น

### ประธานองค์กร
* ประธานกิตติมศักดิ์งานเทศกาลเซรามิคนานาชาติมิโนะ (国際陶磁器フェスティバル美濃) จังหวัดกิฟุ (2557)
* ประธานกิตติมศักดิ์สมาคมเทนนิสแห่งประเทศญี่ปุ่น (日本テニス協会) (2558 - 2564)
* ประธานกิตติมศักดิ์สมาคมหัตถกรรมแห่งประเทศญี่ปุ่น (日本工芸会) (2559 - 2564)

## มาโกะ โคมูโระ
### การประกาศหมั้น
วันที่ 16 พฤษภาคม พ.ศ. 2560 สำนักข่าว NHK ได้รายงานว่าเจ้าหญิงมาโกะจะทรงทำการหมั้นกับนายเค โคมูโระ และวางแผนจะจัดงานอภิเษกสมรสในปีหน้า โดยเจ้าหญิงมาโกะจะทรงลาออกจากฐานันดรศักดิ์หลังจากการอภิเษกสมรสตามกฎหมายของราชวงศ์ มาตราที่ 12 ซึ่งสำนักพระราชวังก็ได้ออกมายืนยันว่าข่าวการหมั้นหมายเป็นเรื่องจริง ซึ่งมีการวางแผนว่าจะประกาศอย่างเป็นทางการในช่วงฤดูร้อน โดยเจ้าชายและเจ้าหญิงอากิชิโนะได้อนุมัติการหมั้นหมายแล้ว

เจ้าหญิงมาโกะและนายเค โคมูโระ เรียนที่มหาวิทยาลัยนานาชาติคริสเตียน (ICU) ด้วยกัน โดยพบกันครั้งแรกเมื่อปี พ.ศ. 2555 ณ ร้านอาหารแห่งหนึ่งย่านชิบูยะ เพื่อทำการหารือกันเกี่ยวกับการศึกษาต่อต่างประเทศ 

วันที่ 3 กันยายน พ.ศ. 2560 สำนักพระราชวังได้จัดงานแถลงข่าวอย่างเป็นทางการสำหรับการหมั้นหมายของทั้งคู่ โดยมีแผนจะจัดงานแต่งงานในฤดูใบไม้ร่วงของปีหน้า ซึ่งเจ้าหญิงมาโกะและนายเค โคมูโระได้ทำการเข้าเฝ้าทูลละอองธุลีพระบาทสมเด็จพระจักรพรรดิอากิฮิโตะและสมเด็จพระจักรพรรดินีมิจิโกะ โดยพระองค์ได้ทรงพระราชทานพระบรมราชานุมัติการหมั้นหมายในครั้งนี้แล้ว ในช่วงบ่ายวันเดียวกันเจ้าหญิงมาโกะเสด็จลงพร้อมด้วยนายเค โคมูโระ โปรดให้มีการจัดแถลงข่าวการหมั้นหมายร่วมกัน และในช่วงเย็นมีการเสวยพระกระยาหารร่วมกันระหว่างเจ้าชาย-เจ้าหญิงอากิชิโนะ, เจ้าหญิงมาโกะ โดยมี นายเค โคมูโระ และมารดาของเขา ร่วมโต๊ะเสวยด้วย เดิมทีการแถลงข่าวนี้จะจัดขึ้นในวันที่ 8 กรกฎาคม แต่ถูกเลื่อนเนื่องจากเหตุการณ์น้ำท่วมที่ภูมิภาคคีวชู
thumb|นายเค โคมูโระ ในงานแถลงข่าวการหมั้น พ.ศ. 2560

#### พระคู่หมั้น (นายเค โคมูโระ)
นายเค โคมูโระ () อาศัยอยู่ที่เมืองโยโกฮามะกับมารดาและคุณตา โดยบิดาเสียชีวิตไปตั้งแต่เขายังเด็ก งานอดิเรกของเขาคือการเล่นไวโอลิน, ทำอาหาร และการเล่นสกี

ในช่วงเรียนมหาวิทยาลัย เขาได้ทำกิจกรรมด้านการท่องเที่ยว โดยเมื่อปี พ.ศ. 2553 เขาเคยได้รับเลือกให้เป็น "เจ้าชายแห่งทะเลโชนันเอโนชิมะ" หรือทูตการท่องเที่ยวของเมืองฟูจิวาระ จังหวัดคานากาวะ 

พอหลังจบการศึกษาระดับปริญญาตรีจากมหาวิทยาลัยนานาชาติคริสเตียน (ICU) เขาได้เข้าทำงานที่ธนาคารมิตซูบิชิ ยูเอฟเจ และได้ย้ายมาทำงานที่สำนักงานกฎหมายโอคุโนะ โซโก โฮริสึ จิมุโฉะ (奥野総合法律事務所) ขณะเดียวกันเขาก็ได้มีการเข้าศึกษาวิชาเอกด้านกฎหมาย สถาบันมหาบัณฑิตยุทธศาสตร์ความร่วมมือระหว่างประเทศ มหาวิทยาลัยฮิตตสึบาชิ อีกด้วย 

#### การเลื่อนพิธี
ก่อนพิธีหมั้น มีการขุดคุ้ยเรื่องราวต่าง ๆ ที่เกี่ยวข้องกับนายเค โคมูโระเกิดขึ้น เช่น การกล่าวหาว่ามารดาของนายเค โคมูโระรับเงินจากอดีตคู่หมั้นเป็นจำนวน 4 ล้านเยนโดยมิชอบ อีกทั้งมีการกล่าวหาว่านายเค โคมูโระมีพฤติกรรมกลั่นแกล้งเพื่อนในชั้นเรียน

วันที่ 6 กุมภาพันธ์ พ.ศ. 2561 สำนักพระราชวังออกประกาศว่า เดิมทีพิธีหมั้นที่จะจัดขึ้นในวันที่ 4 มีนาคม พ.ศ. 2561 และพิธีอภิเษกสมรสที่จะจัดขึ้นในวันที่ 4 พฤษจิกายน ปีเดียวกัน จะถูกเลื่อนออกไปก่อน โดยคาดว่าจะจัดขึ้นในปี พ.ศ. 2563 เนื่องจากปีหน้าจะมีการประกาศสละราชสมบัติของสมเด็จพระจักรพรรดิอากิฮิโตะ และการขึ้นครองราชย์ของสมเด็จพระจักรพรรดิพระองค์ใหม่ ซึ่งเจ้าหญิงมาโกะทรงชี้แจงเหตุผลของการเลื่อนกำหนดการว่า “ข้าพเจ้าเริ่มตระหนักว่ามีเวลาไม่มากเพียงพอที่จะเตรียมการ ทั้งในส่วนของพิธีการก่อนสมรสและชีวิตหลังแต่งงาน ข้าพเจ้ารู้สึกเสียใจอย่างยิ่งที่แผนการต่าง ๆ ต้องมีการเปลี่ยนแปลงไปมากเช่นนี้” ซึ่งสำนักพระราชวังยังระบุอีกด้วยว่าการเลื่อนในครั้งนี้ไม่เกี่ยวข้องกับกรณีของมารดานายเค โคมูโระ

เดือนสิงหาคม พ.ศ. 2561 นายเค โคมูโระเดินทางไปสหรัฐอเมริกา เพื่อศึกษาต่อด้านกฎหมาย ซึ่งทำให้เจ้าหญิงกับเขาต้องแยกกันอยู่สักพัก

วันที่ 30 พฤศจิกายน พ.ศ. 2561 เจ้าชายอากิชิโนะ พระชนก ได้พระราชทานสัมภาษณ์สื่อในวันคล้ายวันประสูติว่า พระองค์ทรงทราบดีถึงข่าวที่เกิดขึ้นในช่วงนี้ หากทั้งคู่มีความตั้งใจที่จะแต่งงานกันจริง ก็ควรจัดการเรื่องราวต่างๆอย่างเหมาะสม เนื่องจากทั้งคู่ยังไม่ได้หมั้นกัน จึงรู้สึกลำบากใจที่จะไปพูดเรื่องของครอบครัวผู้อื่น และถ้าหากไม่สามารถทำให้ประชาชนเข้าใจและรู้สึกยินดีในเรื่องนี้ได้ ก็จะยังไม่สามารถดำเนินพิธีการใดๆได้

วันที่ 22 มกราคม พ.ศ. 2562 นายเค โคมูโระได้แถลงการณ์ว่ามารดาของตนได้ทำการตกลงเรื่องปัญหาทางการเงินเรียบร้อยแล้ว เนื่องจากอดีตคู่หมั้นของมารดาเคยกล่าวไว้ว่า ไม่ได้ต้องการขอเงินคืนแต่อย่างใด แต่ทว่าปัญหาก็ยังไม่คลี่คลาย 

วันที่ 11 กันยายน พ.ศ. 2563 เจ้าหญิงอากิชิโนะ พระชนนี ได้ประทานสัมภาษณ์สื่อในวันคล้ายวันประสูติว่า พระองค์อยากเคารพความรู้สึกของเจ้าหญิงมาโกะให้มากที่สุด

วันที่ 13 พฤศจิกายน พ.ศ. 2563 เจ้าหญิงมาโกะทรงออกแถลงการณ์ยืนยันการแต่งงานว่า “สำหรับเราทั้งสองคนแล้ว ต่างฝ่ายต่างเป็นคนสำคัญที่ไม่อาจแทนที่ได้ ผู้ซึ่งสามารถอยู่เคียงข้างกันได้ทั้งในยามสุขและยามทุกข์ การแต่งงานจึงเป็นทางเลือกที่จำเป็นสำหรับเราสองคนในการใช้ชีวิต โดยให้ความสำคัญกับจิตใจของเราเอง”

วันที่ 30 พฤศจิกายน พ.ศ. 2563 เจ้าชายอากิชิโนะ พระชนก ทรงยอมรับการแต่งงานของพระธิดาจากการพระราชทานสัมภาษณ์สื่อในวันคล้ายวันประสูติ โดยทรงกล่าวว่า “เกี่ยวกับเหตุผลที่ยอมรับการแต่งงานนั้น ตามรัฐธรรมนูญก็ระบุไว้ว่าการแต่งงานต้องอาศัยเพียงความยินยอมของทั้งสองฝ่าย หากทั้งสองมีความรู้สึกอย่างแท้จริงเช่นนั้น ในฐานะพ่อแม่ก็ควรเคารพในสิ่งนั้น” แต่พระองค์ก็ยังคงยืนยันว่าการจัดการปัญหาเหล่านั้นให้เป็นรูปธรรม น่าจะเป็นสิ่งจำเป็น

วันที่ 10 ธันวาคม พ.ศ. 2563 นายนิชิมูระ ยาสุฮิโกะ ผู้อำนวยการสำนักพระราชวัง ได้แสดงความเห็นว่า นายเค โคมูโระควรรับผิดชอบในการอธิบายปัญหาต่างๆที่เกิดขึ้น เพื่อให้การแต่งงานของทั้งสองคนดำเนินไปได้

วันที่ 8 เมษายน พ.ศ. 2564 นายเค โคมูโระได้ทำการเขียนแถลงการณ์ความยาว 28 หน้ากระดาษ A4 เพื่อแก้ไขข่าวเท็จว่า มารดาของเขาและอดีตคู่หมั้นทำการเลิกรากันอย่างกระทันหันในวันที่ 13 กันยายน พ.ศ. 2555 และเคยทำการตกลงเรื่องเงินไปแล้วหลังจากการเลิกรา ซึ่งอดีตคู่หมั้นเคยกล่าวว่าไม่ได้ต้องการจะเรียกร้องเงินคืน แต่ในเดือนสิงหาคม พ.ศ. 2556 ปรากฏว่ามีจดหมายขอทวงเงินคืนจากอดีตคู่หมั้นของเธอ เธอจึงตอบกลับไปว่าเธอไม่สามารถที่จะคืนเงินจำนวนนั้นได้ ซึ่งอดีตคู่หมั้นตอบกลับเพียงว่า ถ้ามีอะไรจะติดต่อมาอีกครั้ง และหลังจากนั้นก็ไม่มีการติดต่อมาอีกเลยเป็นเวลาหลายปี เธอจึงเข้าใจว่าได้ตกลงเรื่องเงินกันเรียบร้อยแล้ว แต่พอข่าวการหมั้นหมายระหว่างเขาและเจ้าหญิงมาโกะออกมา เรื่องนี้กลับถูกเปิดเผยขึ้นมาอีกครั้งหลังจากผ่านไป 4 ปีผ่านนิตยสารฉบับนึงโดยบุคคลที่อ้างว่าเป็นเพื่อนของอดีตคู่หมั้น ซึ่งนายเค โคมูโระไม่อยากที่จะชำระเงินคืนโดยที่ไม่ชี้แจงอะไรก่อนเลย ไม่เช่นนั้นมารดาของเขาจะถูกมองว่าเป็นฝ่ายผิด โดยใน 4 วันถัดมา นายเค โคมูโระเปิดเผยว่าเขาจะทำการจ่ายเงินจำนวนนั้นให้กับอดีตคู่หมั้นของมารดา

#### การอภิเษกสมรส
วันที่ 1 กันยายน พ.ศ. 2564 สำนักข่าวเอ็นเอชเครายงานข่าวว่าเจ้าหญิงมาโกะจะอภิเษกสมรสกับนายเค โคมูโระในช่วงปลายปี โดยจะไม่มีการจัดพิธีหมั้นและพิธีอภิเษกสมรสตามธรรมเนียมของราชวงศ์ญี่ปุ่น จะมีแค่การจดทะเบียนสมรสเท่านั้น รวมทั้งเจ้าหญิงมาโกะทรงปฏิเสธเงินบำเหน็จการลาออกจากฐานันดรศักดิ์จำนวน 150 ล้านเยน หรือราว 44 ล้านบาท ซึ่งถือว่าเป็นครั้งแรกของราชวงศ์ในยุคหลังสงคราม ที่ราชวงศ์หญิงทรงอภิเษกสมรสโดยไม่มีการจัดพิธีการและปฏิเสธเงินบำเหน็จ โดยหลังจากการจดทะเบียนสมรสเสร็จสิ้นแล้ว พระองค์จะออกไปใช้ชีวิตกับนายเค โคมูโระที่นิวยอร์ก สหรัฐอเมริกา

วันที่ 1 ตุลาคม พ.ศ. 2564 สำนักพระราชวังออกแถลงการณ์ว่าเจ้าหญิงมาโกะจะอภิเษกสมรสกับนายเค โคมูโระในวันที่ 26 ตุลาคม พ.ศ. 2564 และเนื่องด้วยสมเด็จพระจักรพรรดินารูฮิโตะ ทรงปรารถนาให้ประชาชนยอมรับและยินดีกับการอภิเษกสมรสของเจ้าหญิง แต่สถานการณ์ ณ ขณะนั้น กลับมีความเห็นที่หลากหลายต่อการสมรส จึงทรงตัดสินพระราชหฤทัยว่าจะไม่จัดพิธีการใด ๆ ส่วนการปฏิเสธเงินบำเหน็จนั้นเป็นการตัดสินพระทัยของเจ้าหญิงเอง อีกทั้งยังมีการเปิดเผยด้วยว่าเจ้าหญิงทรงประชวรโรค PTSD ที่ซับซ้อน (ภาวะความเครียดผิดปกติหลังเหตุสะเทือนใจ)

วันที่ 12 ตุลาคม พ.ศ. 2564 เจ้าหญิงมาโกะ เสด็จไปถวายพระราชสักการะสุสานจักรพรรดิโชวะ และจักรพรรดินีโคจุง เพื่อรายงานการอภิเษกสมรสของพระองค์

วันที่ 25 ตุลาคม พ.ศ. 2564 เจ้าหญิงมาโกะทรงเข้าเฝ้าทูลละอองธุลีพระบาทสมเด็จพระจักรพรรดิอากิฮิโตะ และสมเด็จพระจักรพรรดินีมิจิโกะ เพื่อทูลอำลาทั้งสองพระองค์

วันที่ 26 ตุลาคม พ.ศ. 2564 สำนักพระราชวังออกประกาศอย่างเป็นทางการว่าเจ้าหญิงมาโกะได้ทรงอภิเษกสมรสกับนายเค โคะมูโระ และด้วยเหตุแห่งการสมรสดังกล่าว ตามบทบัญญัติมาตรา 12 แห่งกฎหมายว่าด้วยราชวงศ์ญี่ปุ่น พระองค์จึงกราบถวายบังคมลาออกจากฐานันดรศักดิ์แห่งพระราชวงศ์ โดยเธอจะใช้ชื่อว่า มาโกะ โคมูโระ () และในบ่ายวันเดียวกันได้มีการจัดแถลงข่าวกับสื่อมวลชน แต่เนื่องด้วยอาการป่วยของเธอ จึงได้มีการปรับเปลี่ยนจากการถาม-ตอบสด เป็นการส่งคำถามจากสื่อมวลชนไปให้ทั้งคู่อ่านล่วงหน้าก่อน

#### ทรงประชวรเป็นโรค PTSD (ภาวะความเครียดผิดปกติหลังเหตุสะเทือนใจ)
วันที่ 1 ตุลาคม พ.ศ. 2564 นอกจากที่สำนักพระราชวังได้ออกประกาศเรื่องการอภิเษกสมรส ก็มีการประกาศด้วยว่าเจ้าหญิงทรงประชวรโรค PTSD ที่ซับซ้อน (ภาวะความเครียดผิดปกติหลังเหตุสะเทือนใจ) ตามรายงานโดยนายแพทย์สึโยชิ อากิยามะ จากโรงพยาบาล NTT Medical Centre Tokyo ระบุว่าเจ้าหญิงทรงประสบกับเหตุการณ์ที่รู้สึกว่าเป็นการใส่ร้ายหรือโจมตี ทั้งต่อตัวพระองค์เอง ต่อพระคู่หมั้น และต่อครอบครัวของพระองค์อย่างต่อเนื่องและยาวนาน โดยทรงไม่สามารถหลีกเลี่ยงหรือหนีจากสถานการณ์นั้นได้ ด้วยเหตุนี้ ตั้งแต่ พ.ศ. 2561 - 2562  พระองค์จึงทรงเริ่มรู้สึกถึงความหมดหนทางที่จะสามารถแก้ไขหรือหักล้างคำกล่าวร้ายเหล่านั้นได้ และทรงรู้สึกว่าศักดิ์ศรีความเป็นมนุษย์ของพระองค์ถูกเหยียบย่ำ อีกทั้งยังทรงเกิดความหวาดกลัวว่าหลังการสมรส ความปรารถนาที่จะมีชีวิตที่สงบสุขและเปี่ยมด้วยความสุขจะกลายเป็นสิ่งที่ไม่สามารถเกิดขึ้นได้

#### ชีวิตส่วนตัวหลังการแต่งงาน
หลังจากการแต่งงาน เธอพักอาศัยที่อพาร์ทเมนต์ที่ย่านชิบูยะเป็นการชั่วคราว จนกว่าจะเดินทางไปที่สหรัฐอเมริกาพร้อมกับสามี ซึ่งนายเค โคมูโระได้สำเร็จการศึกษาด้านกฎหมายจากมหาวิทยาลัยฟอร์ดแฮม (Fordham University) ใน พ.ศ. 2564 และทำงานในบริษัทกฎหมายโลเวนสไตน์แซนด์เลอร์ แอลแอลพี (Lowenstein Sandler LLP) ในนิวยอร์ก สหรัฐอเมริกา แต่เขายังสอบเนติบัณฑิตในอเมริกายังไม่ผ่าน 

วันที่ 14 พฤศจิกายน พ.ศ. 2564 เธอและสามีเดินทางออกจากประเทศญี่ปุ่น เพื่อใช้ชีวิตที่สหรัฐอเมริกา

เดือนพฤษภาคม พ.ศ. 2568 สำนักพระราชวังได้เปิดเผยว่า มาโกะ โคมูโระได้ให้กำเนิดบุตรคนแรก แต่ไม่มีการเปิดเผยวันเกิดและเพศของทารก เนื่องจากเป็นเรื่องส่วนตัวของเธอหลังจากที่ลาออกจากฐานันดรศักดิ์แล้ว โดยทารกคนนี้ถือเป็นนัดดาคนแรกในเจ้าชายอากิชิโนะ มกุฎราชกุมาร กับเจ้าหญิงอากิชิโนะ มกุฎราชกุมารี และปนัดดาคนแรกในสมเด็จพระจักรพรรดิอากิฮิโตะ กับสมเด็จพระจักรพรรดินีมิจิโกะ

## เกียรติยศ

### ลำดับฐานันดรศักดิ์
* 23 ตุลาคม พ.ศ. 2534 – 26 ตุลาคม พ.ศ. 2564 : **เจ้าหญิงมาโกะ** (ญี่ปุ่น: 眞子内親王殿下; โรมาจิ: *Mako Naishinnō* *Denka*; อังกฤษ; Her Imperial Highness Princess Mako)
* 26 ตุลาคม พ.ศ. 2564 – ปัจจุบัน : **มาโกะ โคมูโระ** () 
### เครื่องราชอิสริยาภรณ์

* 91x91px|JPN Hokan-sho 1Class BAR‎‎ เครื่องราชอิสริยาภรณ์รัตนมงกุฎ ชั้นประถมาภรณ์ (มงกุฎดอกพอโลเนีย) (2554)
* 91x91px|BRA Ordem de Rio Branco Gra-Cruz BAR Order of Rio Branco ชั้นประถมาภรณ์ - ประเทศบราซิล (2564)
* 91x91px|National Order of Merit (Paraguay) - ribbon bar National Order of Merit (Paraguay) ชั้นประถมาภรณ์ - ประเทศปารากวัย (2564)

## เกร็ด
* สมัยพระเยาว์ เจ้าหญิงมาโกะและพระขนิษฐา (เจ้าหญิงคาโกะ) ทรงช่วยพระอัยกา (สมเด็จพระจักรพรรดิอากิฮิโตะ) ปลูกข้าวไร่และลูกเดือยในนาข้าวที่เขตพระราชฐาน
* ตั้งแต่ พ.ศ. 2547 เจ้าหญิงมาโกะได้รับความสนใจอย่างมากในหมู่ประชาชนผ่านทางอินเทอร์เน็ต สื่อบางสำนักเรียกพระองค์ว่า "เน็ตไอดอล" หลังมีพระฉายาลักษณ์ขณะทรงฉลองพระองค์นักเรียนแบบกะลาสีออกอากาศทางสถานีโทรทัศน์ ต่อมาพระฉายาลักษณ์ดังกล่าวและวีดิโอที่จัดทำโดยแฟนอาร์ตที่ชื่นชมเจ้าหญิงคาโกะ (พระขนิษฐา) ถูกอัปโหลดลงเว็บไซต์นิโกนิโกโดกะ () ผลคือมีผู้รับชมกว่า 340,000 ครั้ง และมีผู้แสดงความเห็น 86,000 ข้อความ ส่วนสำนักพระราชวังได้แสดงความเห็นว่าไม่ทราบว่าจะจัดการกับปรากฏการณ์นี้อย่างไร เพราะพวกเขาไม่เห็นร่องรอยแห่งการอาฆาตมาดร้ายหรือดูหมิ่นพระราชวงศ์
* เจ้าหญิงมาโกะทรงมีชื่อเล่นสมัยเรียนมหาวิทยาลัยนานาชาติคริสเตียน (ICU) ว่า まこしー (มาโกะชี่)
* เจ้าหญิงมาโกะทรงเคยทำงานอาสาสมัครในพื้นที่ประสบภัยจากเหตุการณ์แผ่นดินไหวใหญ่ในภูมิภาคโทโฮกุ เมื่อปี พ.ศ. 2554 โดยไม่ได้เปิดเผยสถานะว่าพระองค์เป็นเจ้าหญิง และทรงใช้ชื่อเล่นว่ามาโกะชี่
* เจ้าหญิงมาโกะทรงอยู่ชมรมสกีที่มหาวิทยาลัยนานาชาติคริสเตียน (ICU)
* ระหว่างที่พระองค์ศึกษาระดับปริญญาโทที่มหาวิทยาลัยเลสเตอร์ เจ้าหญิงมาโกะทรงพักที่อยู่หอพักนักศึกษาปกติ โดยมีแค่นักศึกษาญี่ปุ่นเท่านั้นที่รู้ว่าพระองค์เป็นเจ้าหญิง
* เนื่องจากราชวงศ์ญี่ปุ่นไม่มีนามสกุล พระองค์จึงใช้ มิยาเกะ (ราชวงศ์สาขา) แทนนามสกุล เป็น 秋篠宮 眞子 (*Akishino-no-Miya* *Mako*)

## พงศาวลี



## อ้างอิง

## แหล่งข้อมูลอย่างเป็นทางการ (พ.ศ. 2534 - 2564)

* เว็บไซต์สำนักพระราชวังอิมพีเรียล (Imperial Household Agency) ภาษาอังกฤษ https://www.kunaicho.go.jp/eindex.html
* เว็บไซต์สำนักพระราชวังอิมพีเรียล (Imperial Household Agency) ภาษาญี่ปุ่น https://www.kunaicho.go.jp/
* ประกาศสํานักนายกรัฐมนตรี เรื่อง หลักเกณฑ์การทับศัพท์ภาษาเยอรมัน สเปน ญี่ปุ่น และมลายู ลงวันที่ 13 มีนาคม พ.ศ. 2561

หมวดหมู่:อดีตเจ้าหญิงญี่ปุ่น
หมวดหมู่:บุคคลจากโตเกียว
หมวดหมู่:เน็ตไอดอล
หมวดหมู่:บุคคลจากมหาวิทยาลัยเอดินบะระ
หมวดหมู่:บุคคลจากมหาวิทยาลัยเลสเตอร์
หมวดหมู่:บุคคลจากมหาวิทยาลัยโตเกียว
หมวดหมู่:ชาวญี่ปุ่นในสหรัฐ